Irombo koroꞌpo moꞌkaron kariꞌna apyimy moro tuna kopose me noro kynakon.
Oꞌwin roten kurijara wairy moro po,
moro kurijara taka ataruꞌkaꞌpa Jesus wairy,
aꞌsakaꞌpa moꞌkaron inemeparykon wytory enapa tone iꞌwaine kynakon.
Tiberias wyino te amykon kurijara tywoꞌse kynatokon.
Senge roten kynatokon moꞌko Jopoto ꞌwa Tamusi ety awongatopombo wyino,
moro iwendametoꞌkonymbo wyino.
Uwa moro po Jesus wairy,
uwa enapa moꞌkaron inemeparykon wairy eneꞌpo mero tyꞌwaine,
iwotaruꞌkaꞌsan morokon kurijara taka.
Kafaraum ꞌwa itoꞌsan Jesus upi.
Moro tuna kopose me eporyꞌpo mero tyꞌwaine,
ikaꞌsan Iꞌwa:
“Amepanen,
one wara aꞌta ko ijaro ꞌwa mopyi?”
Jesus wykaꞌpo ejuꞌtoꞌkoꞌme:
“Itaꞌro pore,
kapu wyinonokon otykon eneꞌsan poko kapyn oꞌwaine kupijaton,
moro awendameꞌsan poko te,
moro awaimeꞌsan poko enapa.
Moro atanyꞌmatoto man arepa poko kytoꞌmikaton.
Moro aitoto man roten arepa poko te oꞌmikatoko.
Moro ytan ro oꞌwaine moꞌko kariꞌna ymuru.
Moꞌko wyino ro moꞌko jumynano Tamusi tywokariꞌse man.”
Irombo ikaꞌsan Iꞌwa:
“Oꞌto ko naꞌna naitan morokon Tamusi emamingon kaꞌtoꞌme tyꞌwa?”
Jesus wykaꞌpo ejuꞌtoꞌkoꞌme:
“Ero moro Tamusi emamin:
moro oꞌwaine moꞌko inemokyꞌpo amyikary.”
Ikaꞌsan Iꞌwa:
“Otypan kapu wyinono oty ko menepotan,
naꞌna ꞌwa ajamyikatoꞌme eneꞌpo mero?
Otypan oty ko mikaꞌtan?
Moꞌkaron kytangonymbo ꞌwa moro Tamusi nyry arepa tanaꞌse man moro iponomyn woꞌi ta,
ero imeroꞌpo wara:
Kapu wyinono arepa ke tupa tywaije iꞌwa mandon.”
Irombo Jesus wykaꞌpo iꞌwaine:
“Itaꞌro pore,
Moses ꞌwa kapyn tupa mandon moro kapu wyinono arepa ke.
Moꞌko yjumy te ajupaton moro iro ꞌnero kapu wyinono arepa ke.
Moro Tamusi wyinono arepa moro kapu wyino kyonyꞌtojan iro,
moro nono ꞌwa amano ynen moro man.”
Irombo ikaꞌsan Iꞌwa:
“Jopoto,
moro arepa yko naꞌna ꞌwa oꞌkapyn roten.”
Jesus wykaꞌpo iꞌwaine:
“Moro amano ynen arepa awu wa.
Moꞌko yꞌwa oꞌtoto aniwoꞌpa noro ikumyry kynaitan.
Moꞌko yjamyikanen aniwoꞌpa noro tuna sanory kynaitan.
“Wykai terapa te oꞌwaine:
moro oꞌwaine yjeneꞌpo seꞌme yjamyikaꞌpa mandon.
Paꞌporo yꞌwa moꞌko jumynano nyry kynoꞌtan yꞌwa.
Amy pairo yꞌwa oꞌtoto animomaꞌpa waitake.
Kapu wyino tywonyꞌto wa aseke ynisanory kaꞌse kapyn,
moꞌko yjemoꞌnenymbo nisanory kaꞌse te.
Ero moꞌko yjemoꞌnenymbo nisanory:
moꞌko yꞌwa inyry anutaꞌkaꞌpa ywairy man,
awongary te man moro irombo ro kurita.
Ero irombo moꞌko yjumy nisanory:
moꞌko ymunano eneꞌpo wyino amyikanen ꞌwa iꞌmatypyn amano apyiry man.
Yꞌwa awongary enapa man moro irombo ro kurita.”
Moꞌkaron Simosu eruwaꞌsan moro ero wara ikaꞌpo poko:
“Moro kapu wyino onyꞌtoꞌpo arepa awu wa.”
Ikaꞌsan:
“Jesus kapyn moꞌko nan,
moꞌko Josef ymuru,
moꞌko ijumy,
isano kysukuꞌsaton inoro?
One wara ko iro ke erome nykanon ‘Kapu wyino tywonyꞌto wa.’?”
Jesus wykaꞌpo ejuꞌtoꞌkoꞌme:
“Aseꞌwa ajeruwaton.
Amy pairo yꞌwa tywopyry upijan,
tytyngaꞌpa moꞌko yjemoꞌnenymbo jumynano aꞌta,
moro irombo ro kurita ynawongary man me.
Moꞌkaron Tamusi auran ukuꞌponamonymbo karetary ta tymero man:
Paꞌporo Tamusi ꞌwa tamepa kynaitaꞌton.
Paꞌporo moꞌko jumynano ꞌwa tywepanamary ta omepaꞌpo yꞌwa kynoꞌsan.
Amy pairo ꞌwa te Tamusi eneꞌpo anekarityꞌpa wa.
Moꞌko Tamusi wyino opyꞌpo ꞌwa roten moꞌko jumynano tone man.
“Itaꞌro pore,
moꞌko Tamusi amyikanen ekosa iꞌmatypyn amano man.
Moro amano ynen arepa awu wa.
Moꞌkaron atangonymbo ꞌwa moro Tamusi nyry arepa moro iponomyn woꞌi ta tanaꞌse man.
Tyromoꞌse te mandon.
Moꞌko kapu wyino onyꞌtototo arepa enaꞌnen te irombyꞌpa kynaitan.
Moro kapu wyino onyꞌtoꞌpo nurono arepa awu wa.
Amy ꞌwa ero arepa enapyꞌpoto,
nuro kynaitan iꞌmatypyn me.
Moro ynyry man arepa,
ypunu moro man.
Nuro nono ytoꞌme man.”
Morombo mero moꞌkaron Simosu wosauranakaꞌsan aseꞌwa.
Ikaꞌsan:
“One wara ko moꞌko wokyry moro typunu ytan kyꞌwaine onotoꞌme?”
Irombo Jesus wykaꞌpo iꞌwaine:
“Itaꞌro pore,
moꞌko kariꞌna ymuru punu anonoꞌpa ajaꞌtaine,
moro imynuru anenyryꞌpa ajaꞌtaine enapa,
amano waty man otaine.
Moꞌko ypunu ononen,
moꞌko ymynuru enynen ekosa iꞌmatypyn amano man.
Moꞌko ro sawongatake moro irombo ro kurita.
Moro ypunu,
arepa ꞌnero moro man.
Moro ymynuru,
woku ꞌnero moro man.
Moꞌko ypunu ononen,
moꞌko ymynuru enynen yta man moꞌja ro.
Awu enapa moꞌko ta wa moꞌja ro.
Moꞌko nurono jumynano ꞌwa tomoꞌse wa.
Moꞌko upuꞌpo me ro nuro wa.
Iwara enapa moꞌko yjononen nuro kynaitan yjupuꞌpo me.
Moro kapu wyino onyꞌtoꞌpo arepa ero man.
Moꞌkaron atangonymbo nenapyꞌsan arepa wara kapyn man.
Tyromoꞌse irombo mandon.
Moꞌko ero arepa enaꞌnen te nuro kynaitan iꞌmatypyn me roten.”
Moro wara Jesus wykaꞌpo moꞌkaron kariꞌna emepary jako moro Kafaraum po moro iwotaꞌnanoꞌtoꞌkon auto ta.
Moro wara ikary etaꞌpo mero tyꞌwaine,
pyime inemeparykon wykaꞌsan:
“Moro auranano apyiry jeꞌtun pe man.
Noky ko etary taro nan?”
Moro tauranymbo poko moꞌkaron tynemeparykon eruwary ukutyꞌpo mero tyꞌwa,
Jesus wykaꞌpo iꞌwaine:
“Moro yjauran mijeꞌtumaton?
One wara ko iro ke monumengatory,
moꞌko kariꞌna ymuru wonukuru eneꞌpoto oꞌwaine moro uwapo tywaitopombo ꞌwa?
Moꞌko aꞌkanano nuro kariꞌna yjan.
Moro jaꞌmunano otymbo ro anyryꞌpa man.
Morokon oꞌwaine ywykatoꞌkonymbo auranano,
aꞌkanano morokon man.
Amano morokon man.
Amykon te Tamusi anamyikaꞌpa mandon araꞌnaine.”
Penaro ro irombo Tamusi anamyikaꞌpa nokypangon wairy,
nokypan ꞌwa enapa takaramary man ukuꞌsakon Jesus.
Irombo ikaꞌpo:
“Iro ke ro wykai oꞌwaine:
Amy pairo yꞌwa tywopyry upijan,
oma anyryꞌpa tyꞌwa moꞌko jumynano weꞌiꞌpoto.”
Moro poko ro pyime inemeparykon wotuꞌmaꞌsan iwyino.
Imaro noro itoꞌpa iweꞌiꞌsan.
Irombo moꞌkaron ainapatoro ituꞌponaka okonokon ꞌwa Jesus wykaꞌpo:
“Amyjaron enapa kaꞌtu ynory ꞌse mandon?”
Moꞌko Simon Petrus wykaꞌpo te ejuꞌtoꞌme:
“Jopoto,
noky ꞌwa ko naꞌna nytory?
Iꞌmatypyn amano ynen auranano ajekosa man.
Amoro ꞌne moꞌko Tamusi wyinono me awairy ukuꞌsan naꞌna.
Moro amyikanon ro naꞌna.”
Jesus wykaꞌpo ejuꞌtoꞌkoꞌme:
“Ainapatoro ituꞌponaka okonokonymbo mero ꞌkare ajapoꞌiꞌpaine wainen.
Iseꞌme te oꞌwin amy araꞌnanokon ewaꞌrumy me man.”
Moꞌko Simon Iskariot ymuru Judas poko auranaꞌpo moro kynakon.
Moꞌko ꞌwa ro irombo Jesus ekaramary kynakon.
Moꞌkaron ainapatoro ituꞌponaka okonokon raꞌnano amy moꞌko kynakon.